b'\n_START_ARTICLE_\nRochester\n_START_SECTION_\nToponim\n_START_PARAGRAPH_\nRimsko-britansko ime za Rochester je Durobrivae, okoli leta 730 Durobrivis in Dorobrevis leta 844. Dva pogosto navedena izvora tega imena sta, da beseda izvira iz besedne zveze "trdnjava z mostom/-vi" ali iz latinizirane britanske besede Dourbruf, ki pomeni "hiter vodni tok". Durobrivis se izgovarja \'Robrivis\'. V poznej\xc5\xa1ih \xc4\x8dasih je bila beseda c\xc3\xa6ster (= grad, iz latinskega castrum) dodana imenu in mesto se je imenovalo Robrivis C\xc3\xa6ster. Beda \xc4\x8castitljivi je omenil mesto okoli leta 730 in ga je imenoval Hrofes c\xc3\xa6ster, zamenjal je pomen s Hrofijevim utrjenim taborom. Iz tega dobimo okoli leta 730 Hrof\xc3\xa6sc\xc3\xa6stre, leta 811 Hrofescester, leta 1086 Rovescester, leta 1610 Rochester. Latinizirani pridevnik \'Roffensis\' se nana\xc5\xa1a na Rochester.\n_START_SECTION_\nZgodovina\n_START_PARAGRAPH_\nV bli\xc5\xbeini Rochestra so na\xc5\xa1li neolitske ostanke; to obmo\xc4\x8dje so zasedali Kelti, Rimljani, Juti in/ali Sasi. V keltskem obdobju je bil eno od dveh upravnih sredi\xc5\xa1\xc4\x8d plemena Kanti. Ob rimskem osvajanju Britanije je bila odlo\xc4\x8dilna medwayska bitka nekje blizu Rochestra. Prvi most je bil zgrajen zgodaj v rimskem obdobju. Pozneje je bilo naselje obdano s kamnitim obzidjem. Kralj Ethelbert Kentski (560\xe2\x80\x93616) je vzpostavil pravni sistem Textus Roffensis, ki je bil ohranjen v 12. stoletju. Leta 604 sta bili ustanovljeni \xc5\xa1kofija in stolnica. V obdobju od odhoda legij in prihoda Normanov je bil Rochester vsaj dvakrat opusto\xc5\xa1en in oblegan._NEWLINE_V srednjeve\xc5\xa1kem obdobju so zgradili sedanjo stolnico (1080\xe2\x80\x931130, 1227 in 1343), dva gradova in ustanovili pomembno mesto. Rochestrski grad je bil oblegan v letih 1215 in 1264. Mestni uli\xc4\x8dni na\xc4\x8drt je bil dolo\xc4\x8den glede na reko, ulico Watling, pro\xc5\xa1tijo in grad._NEWLINE_Rochester ima dva mu\xc4\x8denika: svetega Johna Fisherja, ki ga je ubil Henrik VIII., ker je zavrnil njegovo lo\xc4\x8ditev od Katarine Aragonske, in \xc5\xa1kofa Nicholasa Ridleyja, ki ga je ubila kraljica Marija I., ker je bil angle\xc5\xa1ki reformacijski protestant._NEWLINE_V mesto so vdrli Nizozemci kot del druge anglo-nizozemske vojne. Nizozemci so po ukazu admirala de Ruijterja prodrli obalno obrambno linijo pri Upnorju  in pripluli do rochestrskega mostu ter zajeli del angle\xc5\xa1ke flote in jo za\xc5\xbegali.\n_START_SECTION_\nVoja\xc5\xa1ka zgodovina\n_START_PARAGRAPH_\nRochester ima \xc5\xbee stoletja velik strate\xc5\xa1ki pomen zaradi lege v bli\xc5\xbeini soto\xc4\x8dja rek Temze in Medway. Grad je bil zgrajen, da bi za\xc5\xa1\xc4\x8ditil prehod \xc4\x8dez reko in kraljevo ladjedelnico v Chathamu, kar dokazuje za\xc4\x8detek dolgega obdobja nadvlade kraljeve mornarice (Royal Navy). Mesto, del Medwaya, je obdano z dvema krogoma utrdb; notranja linija je bila zgrajena v \xc4\x8dasu Napoleonovih vojn in jo sestavljajo utrdbe Clarence, Pitt, Amherst in Gillingham. Zunanja linija Palmerstonovih utrdb je bila zgrajena v 1860-ih glede na poro\xc4\x8dilo Kraljeve komisije za obrambo Zdru\xc5\xbeenega kraljestva in jo sestavljajo utrdbe Borstal, Bridgewood, Luton in Twydall Redoubts z dvema dodatnima utrdbama na otokih v reki Medway, in sicer Hoo in Darnet._NEWLINE_Med prvo svetovno vojno je letalska dru\xc5\xbeba \'Short Brothers\' v tovarni na reki Medway nedale\xc4\x8d od rochestrskega gradu razvila prvo letalo z uporabo torpeda, Short Admiralty, tip 184. V vmesnem obdobju svetovnih vojn v 20. stoletju je dru\xc5\xbeba s sede\xc5\xbeem po vsem svetu slovela kot konstruktor hidroplanov, kot so Singapur, Empire in Sunderland. Med drugo svetovno vojno so zasnovali in izdelali tudi prvi \xc5\xa1tirimotorne bombnike, kot je Stirling._NEWLINE_Nazadovanje Velike Britanije v pomorski mo\xc4\x8di in konkuren\xc4\x8dnost v ladjedelni\xc5\xa1tvu sta pripomogla k odlo\xc4\x8ditvi vlade o razgradnji ladjedelnice v Chathamu leta 1984. Posledica je bila poznej\xc5\xa1i propad lokalne pomorske industrije. Rochester in njegove sosednje skupnosti so bile prizadete in so do\xc5\xbeivele bole\xc4\x8d razvoj postindustrijskega gospodarstva z ve\xc4\x8d socialnimi problemi in brezposelnostjo.\n_START_SECTION_\nCivilna zgodovina in tradicija\n_START_PARAGRAPH_\nRochester je imel status mesta od leta 1211 do 1998. Status mesta je bil v preteklosti edinstven, saj ni imel formalnega sveta ali ustanovne listine, niti \xc5\xbeupana, imel pa je urad admirala reke Medway, ki je bil nekak\xc5\xa1en civilni voditelj. _NEWLINE_V normanskem obdobju je Rochester vedno nadziral ozemlje na drugi strani Medwaya v Stroodu, ki je bil znan kot Strood Intra; pred letom 1835 je bil pribli\xc5\xbeno 91 m \xc5\xa1irok in razpotegnjen do Gun Lana. V zakonu o ob\xc4\x8dinskih dru\xc5\xbebah iz leta 1835 so raz\xc5\xa1irili meje in vklju\xc4\x8dili ve\xc4\x8d Strooda in Frindsburyja ter del Chathama, znanega kot Chatham Intra. Kot mnoga srednjeve\xc5\xa1ka mesta v Angliji je imel Rochester dr\xc5\xbeavljane svobodnjake, katerih zgodovinska dol\xc5\xbenost in pravice so bile odpravljene z zakonom o ob\xc4\x8dinskih dru\xc5\xbebah leta 1835. Cehovsko zdru\xc5\xbeenje svobodnih ribi\xc4\x8dev (Guild of Free Fishers and Dredgers) je do danes obdr\xc5\xbealo pravice, dol\xc5\xbenosti in odgovornosti za Medway med Sheernessom in Hawkwood Stonom.  Ta starodavna pravna oseba se sklicuje na mornari\xc5\xa1ko sodi\xc5\xa1\xc4\x8de s porotniki svobodnjaki, ki je odgovorno za za\xc5\xa1\xc4\x8dito reke, kot je zapisano v veljavni zakonodaji. Mesto lahko postane svobodno po prestanem obdobju "hlap\xc4\x8devstva", to je vajeni\xc5\xa1tva (obi\xc4\x8dajno sedem let). Letna slavnost Beating of the Bounds (obhod po meji) ob reki Medway je bila obi\xc4\x8dajno prvo soboto v juliju.\n_START_SECTION_\nCerkvene \xc5\xbeupnije\n_START_PARAGRAPH_\nV mestu so bile tri srednjeve\xc5\xa1ke \xc5\xbeupnije: svetega Miklav\xc5\xbea, svete Margarete in svetega Klemna. \xc5\xbdupnija slednjega v Horsewash Lanu je obstajala do zadnjega \xc5\xbeupnika, ki je umrl leta 1538, nato se je pridru\xc5\xbeila \xc5\xbeupniji svetega Miklav\xc5\xbea. \xc5\xa0e zadnje temelje cerkve so dokon\xc4\x8dno odstranili, ko je bila zgrajena \xc5\xbeeleznica leta 1850. Miklav\xc5\xbeeva cerkev je bila zgrajena leta 1421 ob stolnici, da bi bila \xc5\xbeupnijska cerkev za dr\xc5\xbeavljane Rochestra. Starodavna stolnica je imela benediktinsko samostansko pro\xc5\xa1tijo svetega Andreja z vi\xc5\xa1jim statusom kot lokalne \xc5\xbeupnije.  Rocherstrska \xc5\xa1kofija pred 1537 je bila v pristojnosti Cerkve v Rimu in je zajemala veliko obmo\xc4\x8dje vzhodne Anglije in celoten Essex. _NEWLINE_Posledica prestrukturiranja Cerkve v obdobju reformacije je bila ponovna posvetitev stolnice v stolnico Kristusa in Device Marije brez \xc5\xbeupnijskih odgovornosti kot \xc5\xa1kofovska cerkev.  V 19. stoletju je bila ustanovljena \xc5\xbeupnija svetega Petra z novo cerkvijo, ki so jo posvetili leta 1859. Glede na demografska gibanja so svetega Petra in sveto Margareto leta 1953 zdru\xc5\xbeili z \xc5\xbeupnijo svetega Miklav\xc5\xbea in s svetim Klemnom leta 1971.  Kombinirana \xc5\xbeupnija je zdaj "Cerkev svetega Petra s sveto Marjeto". Stari sveti Peter je bil poru\xc5\xa1en leta 1974, medtem ko je bila Miklav\xc5\xbeeva cerkev spremenjena v \xc5\xa1kofijske urade, a je \xc5\xa1e vedno posve\xc4\x8dena. Nadaljevanje \xc5\xa1iritve na jug je pripomoglo k oblikovanju dodatne \xc5\xbeupnije svetega Justa (1956), ki zajema okro\xc5\xbeje Tideway z okolico.\n_START_SECTION_\nGeografija\n_START_PARAGRAPH_\nRochester je na obmo\xc4\x8dju, med geologi znanem kot Londonska kotlina. Polotok Hoo severno od mesta sestavljajo londonska glina in sedimenti rek Temze in Medway, katerih soto\xc4\x8dje je na tem obmo\xc4\x8dju. Dvignjena obmo\xc4\x8dja gri\xc4\x8devja North Downs sestavlja kreda, ki se dviga nad podlago peska in gramoza._NEWLINE_Kot naselje se je Rochester uveljavil ob najni\xc5\xbejem re\xc4\x8dnem prehodu ob reki Medway \xc5\xbee pred prihodom Rimljanov. Stoji na osrednji to\xc4\x8dki med dvema potema, ki sta del glavne smeri, ki povezuje London s celino in smeri sever\xe2\x80\x93jug po toku reke Medway ter povezuje Maidstone in Weald Kent s Temzo in Severnim morjem. Mo\xc4\x8dvirja Temze so pomemben vir soli. Rochestrske ceste sledijo severnim kentskim dolinam in strmim grebenom. Iz mesta proti jugu vodijo \xc5\xa1tiri poti. Mesto je nelo\xc4\x8dljivo povezano s sosednjim Medwayem, a je lo\xc4\x8deno od Maidstona z grebenom Downs, znanim kot obmo\xc4\x8dje izredne naravne lepote._NEWLINE_V svojem o\xc5\xbejem geografskem pomenu je Rochester tr\xc5\xbeno mesto znotraj mestnega obzidja in je povezano z zgodovinskim srednjeve\xc5\xa1kim sredi\xc5\xa1\xc4\x8dem._NEWLINE_Rochestrska \xc5\xa1kofija Rochester je druga geografska entiteta, ki se nana\xc5\xa1a na Rochester.\n_START_SECTION_\nPodnebje\n_START_PARAGRAPH_\nRochester ima oceansko podnebje tako kot velik del ju\xc5\xbene Angliji po K\xc3\xb6ppnovi podnebni klasifikaciji, podtip "Cfb"._NEWLINE_Rochester je blizu estuarija Temze v Severno morje in sorazmerno blizu celinske Evrope, zato ima nekoliko manj zmerno podnebje kot drugi deli Kenta in ve\xc4\x8dina vzhodne Anglije. Zato je manj obla\xc4\x8dno, bolj suho in manj nagnjeno k atlantskim depresijam, povezanim z vetrom in de\xc5\xbejem, kot zahodna obmo\xc4\x8dja Britanije, prav tako pa so bolj vro\xc4\x8da poletja in hladnej\xc5\xa1e zime.\n_START_SECTION_\nZnamenitosti\n_START_PARAGRAPH_\nRochester ima \xc5\xa1tevilne pomembne zgodovinske stavbe, med katerimi najbolj izstopajo Guildhall (cehovsha hi\xc5\xa1a), Corn Exchange (koruzna borza), Restoration House, Eastgate House, tudi rochestrski grad in rochestrska stolnica. V sredi\xc5\xa1\xc4\x8du mesta je mnogo starih stavb iz 14. do 18. stoletja. Kapela bolni\xc5\xa1nice svetega Bartolomeja je iz leta 1078, ko je bila ustanovljena starodavna pro\xc5\xa1tijska bolni\xc5\xa1nica.'